text: Esbjerg vinder i skyggen af Grigel
  15 oktober 2015 kl. 20.13
  Håndboldspillerne fra Team Esbjerg gjorde lige præcis det, som hele klubben håbede på, efter klubikonet Lotte Grigel forlader klubben. 
  Der er gode nyheder, og så er der dårlige nyheder.
  Den dårlige nyhed for Team Esbjerg kom tidligere torsdag, da klubben afslørede, at Lotte Grigel og Team Esbjerg er blevet enige om, at klubikonet må finde en udenlandsk klub at spille i, efter hun har raget sig uklar med cheftræner Lars Frederiksen.
  Den gode nyhed kom så her til aften, da Team Esbjerg spillede mod Nykøbing Falster. Esbjergs håndbolddarlinger viste nemlig, at de ikke er mærkede af uroen uden for banen. Team Esbjerg spillede en brandkamp og vandt suverænt med 38-29 – dermed holder klubben også fast i førstepladsen.
  Oven i hatten var rigtig mange esbjergensere mødt op i hallen torsdag. 2234 sad på lægterne, og der er sæsonrekord.
  